
Fémhab és fröccsöntés kombinálása bipoláris lemezhez

Kulcsszavak: hidrogéncella; bipoláris lemez; polimer; fémhab
Manapság egyre fontosabbá válnak a környezetterhelést mérséklő eljárások és intézkedések. A fosszilis erőforrás-tartalék jövőbeli csökkenése, kimerülése felveti azt a problémát, hogy idővel nem lesz képes fedezni a világ energiaigényét. Az erőforrás mennyiségének csökkenése, valamint a használatakor keletkező káros, üvegházhatású gázkibocsátás igényt teremt új típusú energiaforrások kutatására. Ilyen alternatív erőforrás a nap , szél-, víz-, geotermikus és nukleáris energia, valamint a biomasszából, illetve a hidrogénből nyerhető energia. A hidrogén felhasználásának egy lehetséges módja üzemanyagcella készítése, amely ígéretes alternatíva a jövő energiaellátása szempontjából. Az üzemanyagcella olyan fenntartható energiaforrás, amelynek károsanyag-kibocsátása alacsony, megközelítheti a nullát.
Az üzemanyagcellák egyik legfontosabb alkotóeleme a bipoláris lemez, aminek tulajdonságai jelentős hatással vannak a használhatóság és hatékonyság szempontjából és befolyásolják a cella árát is. A bipoláris lemezeket gyakran grafitból készítik, az utóbbi években azonban költséghatékonyabb eljárások és alapanyagok jelentek meg. A grafitlemez törékenysége miatt nem ideális például járművekben történő alkalmazásra a keletkező rezgések miatt. Ennek megoldására egy lehetséges alternatíva a nyílt cellás fémhabok alkalmazása, ahol a közegek áramlása a hab nyílt celláin át történik. Fémhab lemezek használatával a cella teljesítménye nagy mértékben növelhető a hagyományos grafit lemezekhez képest.
Dolgozatomban célul tűztem ki egy hidrogéncellában alkalmazható bipoláris lemez fejlesztését és gyártását, valamint tulajdonságainak vizsgálatát. A bipoláris lemez fémhab és fröccsöntés kombinálásával készül, amivel a szakirodalom alapján kedvező tulajdonságok és jelentős teljesítménynövekedés érhető el a hagyományos, például grafit lemezekhez képest.



